Asetus Suomen kreikkalaiskatolisen kirkkokunnan hiippakunnista
Suomen asetuskokoelma 587/1951.

A s e t u s

Suomen kreikkalaiskatolisen kirkkokunnan hiippakunnista.

Annettu Helsingissä 30 päivänä marraskuuta 1951.



 Opetusministerin esittelystä ja Suomen kreikkalaiskatolisen kirkkokunnan kirkolliskokouksen esityksestä Suomen kreikkalaiskatolisen kirkkokunnan seurakunnallisesta jaoituksesta 8 päivänä joulukuuta 1949 annetun asetuksen (748/49) 3 §:n mukaisesti säädetään:

1 §.

Suomen kreikkalaiskatolinen kirkkokunta, joka muodostaa arkkihiippakunnan, jakaantuu seurakuntain kirkollista hallintoa varten kahteen hiippakuntaan, Karjalan ja Helsingin hiippakuntaan.

2 §.

Karjalan hiippakunnan piispanistuin on Kuopion kaupungissa ja piispa arvoltaan arkkipiispa, käyttäen arvonimessään hiippakuntansa nimeä lisäyksellä "ja koko Suomen".

Helsingin hiippakunnan piispanistuin on Helsingin kaupungissa.

3 §.

Karjalan hiippakuntaan kuuluvat:

Iisalmen, Ilomantsin, Joensuun, Jyväskylän, Kajaanin, Kiuruveden, Kuopion, Lieksan, Mikkelin, Nurmeksen, Pielaveden, Rautalammin, Taipaleen ja Varkauden seurakunnat; sekä

Konevitsan, Petsamon ja Valamon ynnä Lintulan luostariseurakunnat.

4 §.

Helsingin hiippakuntaan kuuluvat:

Haminan, Helsingin, Hämeenlinnan, Kotkan, Lahden, Lapin, Lappeenrannan, Oulun, Tampereen, Turun ja Vaasan seurakunnat.

5 §.

Opetusministeriö voi tarvittaessa antaa tarkempia ohjeita ja määräyksiä tämän asetuksen soveltamisesta.

6 §.

Tällä asetuksella kumotaan Suomen kreikkalaiskatolisen kirkkokunnan jakamisesta kahteen hiippakuntaan 29 päivänä joulukuuta 1923 annettu asetus (293/23) ja muut tämän asetuksen kanssa ristiriidassa olevat määräykset.

Helsingissä 30 päivänä marraskuuta 1951.

Tasavallan Presidentti

J. K. PAASIKIVI.

Opetusministeri R. H. Oittinen.

</div>

Säädökset 1951
Kirkkolainsäädäntö